LUR besoek Pretoria skool oor beweerde rassismeDie hek van die Pretoria Girls High School. Foto: Twitter Bewerings is op sosiale media gemaak dat swart leerders by die skool nie toegelaat word om hul natuurlike hare by die skool te dra nie en dat rastalokke (dreadlocks), haarvlegsel- (braids) en afro-haarstyle verbied word. Een van die leerders by die skool het op Twitter beweer dat ŉ onderwyser haar eenkeer in die gang voorgekeer en aangesê het om haar natuurlike afro-kapsel plat te maak. Leerders het Sondag voor die skool teen die beweerde rassisme betoog en geëis dat die departement ingryp om die probleem op te los. Lesufi het op Twitter bevestig dat hy ŉ petisie met eise rakende die kwessie ontvang het en dat hy die probleem sal aanspreek. Op ŉ twiet deur ene @simonphomo wat versoek het dat Lesufi die “Pretoria buffoons” moet regsien, het Lesufi geantwoord: “Los dit vir my en my span. Dit sal gedoen word. Ek sal julle nie teleurstel nie.” Intussen het Equal Education in ŉ verklaring gesê die organisasie ondersteun die swart leerders by die skool “in hul verset teen die rassisme by die skool”. “Suid-Afrika het ŉ lang geskiedenis waarin swart mense se hare gepolisieer word. Swart mense het nie slordige, onbeheerbare of onversorgde hare nie. Om enigsins iets anders te insinueer is rassisties en herinner aan koloniale stereotipes wat steeds swart mense traumatiseer,” het Equal Education gesê. Die organisasie het verder gesê skoolbeheerliggame moet hulle daarvan weerhou om reëls te maak “volgens hul eie vooroordele”.